**ผลการประชุมคณะรัฐมนตรี**

**ครั้งที่ 33/2559 วันอังคารที่ 23 สิงหาคม 2559**

**กระทรวงเกษตรและสหกรณ์**

**เรื่องเพื่อพิจารณา (กษ. เจ้าของเรื่อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **230859**  **เรื่อง** : ร่างพระราชบัญญัติกักพืช (ฉบับที่ ..) พ.ศ. ....  **สารัตถะ :** กษ. เสนอ ครม. พิจารณาอนุมัติหลักการร่างพระราชบัญญัติกักพืช (ฉบับที่ ..) พ.ศ. .... มีสาระสำคัญเป็น การแก้ไขเพิ่มเติมพระราชบัญญัติกักพืช พ.ศ. 2507 เพื่อให้สอดคล้องกับสภาวการณ์ในปัจจุบันและเป็นไปตามมาตรฐานสากลสำหรับมาตรการสุขอนามัยพืช ISPM NO.5 (International Standards for Phytosanitary Measures)  โดยมีรายละเอียดสรุปได้ ดังนี้  1. กษ. เสนอ พระราชบัญญัติกักพืช พ.ศ. 2507 แก้ไขเพิ่มเติมโดยพระราชบัญญัติกักพืช (ฉบับที่ 2) พ.ศ. 2542 และพระราชบัญญัติกักพืช (ฉบับที่ 3) พ.ศ. 2551 เป็นกฎหมายเกี่ยวกับการนำเข้าส่งออกสินค้าพืชที่อยู่ในการกำกับดูแลของกรมวิชาการเกษตร ซึ่งในปัจจุบันประสบปัญหาในการปฏิบัติงาน โดยมีความจำเป็นต้องปรับปรุง ดังนี้  (1) แก้ไขเพิ่มเติมนิยามคำว่า “พืช” โดยตัดถ้อยคำว่า ผึ้ง รังผึ้ง ออก เนื่องจากเป็นหน้าที่ความรับผิดชอบโดยตรงของกรมปศุสัตว์ ไม่ใช่กรมวิชาการเกษตร และได้ระบุความชัดเจนของจุลินทรีย์ทางด้านการเกษตรให้เป็นไปตามภารกิจของ กษ.  (2) ยกเลิกนิยามคำว่า “สิ่งต้องห้าม” “สิ่งกำกัด” และ “สิ่งไม่ต้องห้าม” โดยใช้นิยามคำว่า “สิ่งควบคุม” และ “สิ่งไม่ควบคุม” แทน เพื่อให้สอดคล้องกับมาตรฐาน ISPM รวมทั้งแก้ไขนิยามคำว่า “ใบรับรองสุขอนามัยพืช” “ใบรับรองสุขอนามัยพืชสำหรับการส่งต่อ” และ “ใบรับรองรับหนังสือสำคัญที่ออกเป็นอิเล็กทรอนิกส์ ตราประทับเครื่องหมาย หรืออื่น ๆ สอดคล้องกับมาตรฐาน ISPM และเป็นไปตามพระราชบัญญัติว่าด้วยธุรกรรมทางอิเล็กทรอนิกส์ พ.ศ. 2544  (3) แก้ไขเพิ่มเติมในส่วนของคณะกรรมการ โดยเพิ่มเติมหน่วยราชการที่เกี่ยวข้องกับการกักพืช และสอดคล้องกับการปรับโครงสร้างตามนโยบายแปรรูปรัฐวิสาหกิจโยแยกการสื่อสารแห่งประเทศไทยเป็นบริษัท ไปรษณีย์ไทย จำกัด (มหาชน และบริษัท กสท. โทรคมนาคม จำกัด (มหาชน) รวมทั้งสอดคล้องกับกฎกระทรวงแบ่งส่วนราชการ กรมวิชาการเกษตร พ.ศ. 2557 ที่มีการเปลี่ยนจาก “กอง” เป็น “สำนัก”  2. กษ. ได้ดำเนินการยกร่างพระราชบัญญัติกักพืช (ฉบับที่ ..) พ.ศ. .... โดยได้มีคำสั่งกรมวิชาการเกษตร  ที่ 2464/2558 ลงวันที่ 16 พ.ย. 2558 เรื่อง แต่งตั้งคณะทำงานพิจารณาปรับปรุงแก้ไขกฎหมายตามความ ในพระราชบัญญัติกักพืช พ.ศ. 2507 และที่แก้ไขเพิ่มเติม ต่อมาเมื่อวันที่ 13 และ 16 ก.พ. 2559 ได้หารือร่วมกับหน่วยงานภายในกรมวิชาการเกษตรเพื่อสรุปยกร่างพระราชบัญญัติดังกล่าว และเมื่อวันที่ 23 มี.ค. 2559 จึงได้จัดการประชุมสัมมนารับฟังความคิดเห็นและข้อเสนอแนะของผู้มีส่วนเกี่ยวข้องกับการแก้ไขปรับปรุงพระราชบัญญัติกักพืช  พ.ศ. 2507 และที่แก้ไขเพิ่มเติมจึงได้เสนอร่างพระราชบัญญัติดังกล่าวมาเพื่อดำเนินการ  3. แก้ไขเพิ่มเติมนิยามคำว่า “พืช” โดยตัดถ้อยคำว่า ผึ้ง รังผึ้ง ออกและระบุความชัดเจนของจุลินทรีย์ทางด้านการเกษตรให้เป็นไปตามภารกิจของ กษ.  4. ยกเลิกนิยามคำว่า “สิ่งต้องห้าม” “สิ่งกำกัด” และ “สิ่งไม่ต้องห้าม” โดยใช้นิยามคำว่า “สิ่งควบคุม” และ  “สิ่งไม่ควบคุม” แทน  5. แก้ไขนิยามคำว่า “ใบรับรองสุขอนามัยพืช” “ใบรับรองสุขอนามัยพืชสำหรับการส่งต่อ” และ  “ใบรับรองสุขอนามัย” ให้รองรับหนังสือสำคัญที่ออกเป็นอิเล็กทรอนิกส์ตราประทับ เครื่องหมาย หรืออื่นๆ  6. แก้ไขเพิ่มเติมในส่วนของคณะกรรมการ โดยเพิ่มอธิบดีกรมอุทยานแห่งชาติ สัตว์ป่า และพันธุ์พืช หรือผู้แทน และเลขาธิการสำนักงานมาตรฐานสินค้าเกษตรและอาหารแห่งชาติหรือผู้แทน รวมทั้งแก้ไขจาก ผู้ว่าการการสื่อสารแห่งประเทศไทยเป็น ผู้จัดการใหญ่บริษัทไปรษณีย์ไทย จำกัด (มหาชน) หรือผู้แทน และจาก ผู้อำนวยการกองควบคุมพืชและวัสดุการเกษตร เป็น ผู้อำนวยการสำนักควบคุมพืชและวัสดุการเกษตร  **มติ ครม.** : อนุมัติหลักการร่างพระราชบัญญัติกักพืช (ฉบับที่ ..) พ.ศ. .... ตามที่ กษ.เสนอ และให้ส่งสำนักงานคณะกรรมการกฤษฎีกาตรวจพิจารณา แล้วส่งให้คณะกรรมการประสานงานสภานิติบัญญัติแห่งชาติพิจารณา ก่อนเสนอสภานิติบัญญัติแห่งชาติต่อไป | **หน่วยงานที่รับผิดชอบ** : กษ. (วก.)  **ประโยชน์ที่ได้รับ :**  เพื่อให้สอดคล้องกับสภาวการณ์ในปัจจุบันและเป็นไปตามมาตรฐานสากลสำหรับมาตรการสุขอนามัยพืช ISPM NO.5 (International Standards for Phytosanitary Measures)  **กำหนดรายงานผลการปฏิบัติเพื่อเสนอ ครม. :**  - |

**ผลการประชุมคณะรัฐมนตรี**

**ครั้งที่ 33/2559 วันอังคารที่ 23 สิงหาคม 2559**

**กระทรวงเกษตรและสหกรณ์**

**เรื่องเพื่อทราบ (หากไม่มีข้อทักท้วงให้ถือเป็นเรื่องที่ ครม. เห็นชอบ/อนุมัติ) (กษ.เจ้าของเรื่อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **230859**  **เรื่อง** **:** สรุปผลการพิจารณาเกี่ยวกับรายงานการพิจารณาศึกษาแนวทางการบริหารจัดการปัจจัยการผลิตแบบบูรณาการเพื่อความมั่นคงของภาคเกษตร ของคณะกรรมาธิการการเกษตรและสหกรณ์ สภานิติบัญญัติแห่งชาติ  **สารัตถะ :** กษ. ได้เสนอสรุปผลการพิจารณาเกี่ยวกับรายงานการพิจารณาศึกษาแนวทางการบริหารจัดการปัจจัยการผลิตแบบบูรณาการเพื่อความมั่นคงของภาคเกษตร ของคณะกรรมาธิการการเกษตรและสหกรณ์ สภานิติบัญญัติแห่งชาติ  โดยมีรายละเอียดสรุปได้ ดังนี้  1. สำนักงานเลขาธิการวุฒิสภา ปฏิบัติหน้าที่สำนักงานเลขาธิการสภานิติบัญญัติแห่งชาติ ได้เสนอรายงาน การพิจารณาศึกษาแนวทางการบริหารจัดการปัจจัยการผลิตแบบบูรณาการเพื่อความมั่นคงของภาคเกษตรกร  ของคณะกรรมาธิการการเกษตรและสหกรณ์สภานิติบัญญัติแห่งชาติ มาเพื่อดำเนินการ โดยคณะกรรมาธิการฯ  ได้มีข้อเสนอแนะเกี่ยวกับ 1) ด้านดิน 2) ด้านน้ำ 3) ด้านปุ๋ยและสารเคมีเกษตร 4) ด้านเมล็ดพันธุ์และพันธุ์พืช  5) ด้านเครื่องจักรกลการเกษตรและเทคโนโลยี 6) ด้านทุน/ด้านอื่นๆ  2. มติ ครม. 10 พ.ค. 2559 รับทราบข้อเสนอแนะของคณะกรรมาธิการฯ ตามข้อ 1 และมอบหมายให้ กษ. เป็นหน่วยงานหลักรับข้อเสนอแนะของคณะกรรมาธิการฯ ไปพิจารณาร่วมกับ กค. คค. ทส. มท. และหน่วยงาน ที่เกี่ยวข้องเพื่อพิจารณาศึกษาแนวทางและความเหมาะสมของข้อเสนอแนะดังกล่าวและสรุปผลการพิจารณาหรือผล การดำเนินการเกี่ยวกับเรื่องดังกล่าวในภาพรวม แล้วส่งให้สำนักเลขาธิการคณะรัฐมนตรีเพื่อนำเสนอคณะรัฐมนตรีต่อไป  3. กษ. เสนอว่า ได้ดำเนินการประสานกับส่วนราชการที่เกี่ยวข้องตามข้อ 2.  4. สรุปผลการพิจารณาเกี่ยวกับรายงานการพิจารณาศึกษาแนวทางการบริหารจัดการปัจจัยการผลิตแบบบูรณาการเพื่อความมั่นคงของภาคเกษตร ของคณะกรรมาธิการการเกษตรและสหกรณ์ สภานิติบัญญัติแห่งชาติ มีเรื่องที่เกี่ยวข้องกับ กษ. ดังนี้  1) **ด้านดิน/ที่ดิน**  **การดำเนินการ** มีการดำเนินการคือ 1) การส่งเสริมการผลิตและใช้ปุ๋ยอินทรีย์และวัสดุอินทรีย์  2) การบริหารจัดการพื้นที่เกษตรกรรม (Zoning) ให้มีการผลิตสินค้าเกษตรตามความเหมาะสมของพื้นที่ รวมทั้งการลดต้นทุนและเพิ่มประสิทธิภาพการผลิต  **ข้อเสนอแนะ** 1) ควรมีข้อบังคับในการใช้และรักษาทรัพยากรดินในภาคการเกษตรให้ยั่งยืน 2) ควรใช้ปุ๋ยอินทรีย์และวัสดุอินทรีย์เพื่อปรับปรุงโครงสร้างดิน และเพื่อเพิ่มความอุดมสมบูรณ์ของดิน 3) ควรมีระบบฐานข้อมูลเชิงพื้นที่กลางให้แต่ละหน่วยงานสามารถนำข้อมูลไปใช้ประโยชน์ได้ต่อโดยไม่ต้องทำ MOU  2) **ด้านน้ำ**  **การดำเนินการ** มีการดำเนินการคือ 1) โครงการบูรณาการมาตรการช่วยเหลือเกษตรกรที่ได้รับผลกระทบจากภัยแล้ง ปี 2558/59 2) โครงการก่อสร้างแหล่งน้ำในไร่นานอกเขตชลประทาน 3) โครงการแหล่งน้ำ เพื่อการอนุรักษ์ดินและน้ำเพื่อใช้ประโยชน์ในการทำเกษตรกรรม 4) การบริหารจัดการน้ำแบบยั่งยืน  **ข้อเสนอแนะ** 1) จัดทำกฎหมายแม่บทสำหรับการใช้การพัฒนาการบริหารจัดการการควบคุม  การอนุรักษ์ทรัพยากรน้ำและแก้ไขปัญหาที่เกี่ยวข้องกับทรัพยากรน้ำอย่างมีเอกภาพ 2) กำหนดโซนนิ่งการเพาะปลูกพืชในพื้นที่ชลประทานให้เหมาะสมกับสถานการณ์น้ำต้นทุนโดยเฉพาะในพื้นที่ 22 จังหวัดลุ่มน้ำเจ้าพระยา 3) ให้ Single Command ในแต่ละจังหวัดควบคุมการใช้น้ำของเกษตรกรในรูปแบบของคณะกรรมการ 4) สร้างการรับรู้สถานการณ์น้ำและการใช้น้ำอย่างมีประสิทธิภาพให้กับเกษตรกร 5) บูรณาการองค์ความรู้ด้านน้ำและการบริหารจัดการน้ำในพื้นที่จากหน่วยงานที่เกี่ยวข้อง โดยมีศูนย์กลางองค์ความรู้อยู่ในชุมชน เช่น ศูนย์การเรียนรู้การเพิ่มประสิทธิภาพการผลิตสินค้าเกษตร (ศพก.) ศูนย์บริการและถ่ายทอดเทคโนโลยีการเกษตรประจำตำบล (ศบ.กต.) 6) การถ่ายทอดประสบการณ์ของเกษตรกรต้นแบบให้เกษตรกรอื่นได้รับรู้และเข้าถึงได้อย่างเป็นรูปธรรม  3) **ด้านปุ๋ยและสารเคมี**  **การดำเนินการ** มีการดำเนินการคือ 1) การดำเนินงานส่งเสริมการใช้ปุ๋ยเพื่อลดต้นทุนการผลิต  2) การแก้ไขพระราชบัญญัติปุ๋ยฯ โดยเพิ่มคำนิยามของสารปรับปรุงดิน ควบคุมคุณภาพของสารปรับปรุงดิน ควบคุม การผลิตนำเข้า ส่งออก และจำหน่าย รวมทั้งกำหนดบทลงโทษ 3) โครงการประชารัฐเพื่อปัจจัยการผลิตทางการเกษตร โดยการประสานความร่วมมือกับภาคเอกชน ตลอดจนการจัดตั้งร้านจำหน่ายปัจจัยการผลิตคุณภาพ (Q – SHOP)  **ข้อเสนอแนะ** 1) การผลิตปุ๋ยเคมีเองภายในประเทศในส่วนของธาตุไนโตรเจนจะใช้ปุ๋ยอินทรีย์ทดแทนไม่ได้ เนื่องจากปุ๋ยอินทรีย์มีธาตุอาหารพืชอยู่ในปริมาณน้อยไม่สามารถทดแทนปุ๋ยเคมีได้ 2) ควรมีการจัดเก็บจัดทำฐานข้อมูลเชิงพื้นที่กลางสำหรับแหล่งขายแหล่งส่งผลิตและราคา 3) ควรถ่ายทอดความรู้เรื่องการใช้ปุ๋ยที่ถูกต้องตามหลักวิชาการ การใช้ปุ๋ยตามความอุดมสมบูรณ์ของดินและความต้องการของพืชโดยการวิเคราะห์ค่าดินก่อนการปลูกพืช  หรือก่อนการใส่ปุ๋ยเพื่อลดต้นทุนการใช้ปุ๋ยเคมีในการผลิตของเกษตรกร  4) **ด้านพันธุ์และเมล็ดพันธุ์**  **การดำเนินการ** มีการดำเนินการคือ 1) โครงการพัฒนาเป็นศูนย์กลางการผลิตเมล็ดพันธุ์พืชรองรับประชาคมเศรษฐกิจอาเซียน 2) โครงการส่งเสริมการให้บริการเครื่องจักรกลทางการเกษตรเพื่อลดต้นทุน  3) การถ่ายทอดเทคโนโลยีเพื่อส่งเสริมการปลูกพืชตามนโยบาย เช่น การปลุกพืชไร่น้ำน้อยและการใช้เครื่องจักรกลการเกษตรเพื่อส่งเสริมการเกษตรแปลงใหญ่  5) **ด้านอื่นๆ**  **ข้อเสนอแนะ** 1) การดำเนินงานแบบบูรณาการอย่างแท้จริง จะทำให้เกิดประโยชน์สูงสุดแก่ประชาชนและเกษตรกร ในขณะเดียวกันยังเป็นการเพิ่มประสิทธิภาพการปฏิบัติงานของเจ้าที่รัฐด้วย 2) ควรมีกรอบแผนงานเชิงบูรณาการทั้งในแผนงานประจำปี และในสถานการณ์ฉุกเฉินในแต่ละพื้นที่ เช่น ภัยแล้ง น้ำท่วม ศัตรูพืชระบาด  3) สร้างระบบประสานงานทั้งภายในและภายนอกองค์กร เพื่อให้เกิดการบูรณาการในการแก้ไขปัญหาร่วมกัน อย่างแท้จริง 4) ควรให้มีการพัฒนาคนและทีมงานเพื่อรองรับการทำงานในระบบบูรณาการด้านภายนอกองค์กร  ด้านงาน รวมถึงภาคเอกชนให้มีประสิทธิภาพ ประสิทธิผลและบรรลุผลตามเป้าหมายของงาน  **มติ ครม.** : รับทราบรายงานผลการพิจารณาตามข้อเสนอแนะของคณะกรรมาธิการฯ ตามที่ กษ. เสนอ และแจ้งให้สำนักงานเลขาธิการวุฒิสภา ปฏิบัติหน้าที่สำนักงานเลขาธิการสภานิติบัญญัติแห่งชาติทราบต่อไป | **หน่วยงานที่รับผิดชอบ** : กษ. (สศก.)  **ประโยชน์ที่ได้รับ :**  ลดต้นทุนและเพิ่มประสิทธิภาพการผลิต ส่งเสริมการใช้เครื่องจักรกลการเกษตรทดแทนแรงงานเกษตร และส่งเสริมการให้บริการเครื่องจักรกลทางการเกษตรเพื่อลดต้นทุน  **กำหนดรายงานผลการปฏิบัติเพื่อเสนอ ครม. :**  - |

**ผลการประชุมคณะรัฐมนตรี**

**ครั้งที่ 33/2559 วันอังคารที่ 23 สิงหาคม 2559**

**กระทรวงเกษตรและสหกรณ์**

**เรื่องเพื่อทราบ (หากไม่มีข้อทักท้วงให้ถือเป็นเรื่องที่ ครม. เห็นชอบ/อนุมัติ) (กษ.** **เจ้าของเรื่อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **230859**  **เรื่อง** **:** ร่างกฎกระทรวงกำหนดให้ทางน้ำชลประทานคลองระบายน้ำ ดี.7 เป็นทางน้ำชลประทานที่จะเรียกเก็บค่าชลประทาน พ.ศ. ....  **สารัตถะ :** กษ. เสนอ ครม. พิจารณาอนุมัติหลักการร่างกฎกระทรวงกำหนดให้ทางน้ำชลประทานคลองระบายน้ำ ดี.7 เป็นทางน้ำชลประทานที่จะเรียกเก็บค่าชลประทาน พ.ศ. .... ซึ่งมีสาระสำคัญเป็นการกำหนดให้ทางน้ำชลประทาน คลองระบายน้ำ ดี.7 เป็นทางน้ำชลประทานที่จะเรียกเก็บค่าชลประทาน เพื่อให้เกิดประโยชน์จากการใช้น้ำจากทางน้ำชลประทานอย่างเต็มที่ และเป็นไปอย่างมีประสิทธิภาพ  โดยมีรายละเอียดสรุปได้ ดังนี้  1. กษ. เสนอตามรายงานของ ชป. ว่า เนื่องจากปัจจุบันมีการใช้น้ำจากทางน้ำชลประทานคลองระบายน้ำ ดี.7 ในเขตโครงการส่งน้ำและบำรุงรักษาดำเนินสะดวกเพื่อกิจการอื่นที่มิใช่การเกษตรกรรมเพิ่มมากขึ้น ซึ่งทางน้ำดังกล่าวได้กำหนดให้เป็นทางน้ำชลประทานแล้ว ตามประกาศกระทรวงเกษตรและสหกรณ์ เรื่อง กำหนดทางน้ำชลประทาน ตามพระราชบัญญัติการชลประทานหลวง พุทธศักราช 2485 (ฉบับที่ 2/2556) ลงวันที่ 26 กุมภาพันธ์ 2556 ดังนั้น  เพื่อประโยชน์ในการควบคุมดูแลปริมาณน้ำ และเพื่อให้การใช้น้ำเป็นไปอย่างมีประสิทธิภาพ อีกทั้งทำให้ทราบถึงปริมาณของน้ำที่ขาดหายไปจากระบบการชลประทาน และเป็นการรองรับการอนุญาตใช้น้ำจากภาคอุตสาหกรรม การประปา และภาคธุรกิจอื่นที่จะมีขึ้นในอนาคต จึงสมควรกำหนดให้ทางน้ำชลประทานคลองระบายน้ำ ดี.7 เป็นทางน้ำชลประทานที่จะเรียกเก็บค่าชลประทานจากผู้ใช้น้ำเพื่อกิจกรรมโรงงาน การประปา หรือกิจการอื่นที่มิใช่การเกษตรกรรมโดยออกเป็นกฎกระทรวงตามความในพระราชบัญญัติการชลประทานหลวง พุทธศักราช 2485 จึงได้เสนอร่างกฎกระทรวงดังกล่าวมาเพื่อดำเนินการ  2. กำหนดให้ทางน้ำชลประทานคลองระบายน้ำ ดี.7 เป็นทางน้ำชลประทานที่จะเรียกเก็บค่าชลประทาน  จากกิโลเมตรที่ 0.000 ในท้องที่ตำบลสวนส้ม อำเภอบ้านแพ้ว จังหวัดสมุทรสาคร ถึงกิโลเมตรที่ 9.210 ในท้องที่ ตำบลชัยมงคล อำเภอเมืองสมุทรสาคร จังหวัดสมุทรสาคร เป็นทางน้ำชลประทานที่จะเรียกเก็บค่าชลประทาน  **มติ ครม. :** อนุมัติหลักการร่างกฎกระทรวงกำหนดให้ทางน้ำชลประทานคลองระบายน้ำ ดี.7 เป็นทางน้ำชลประทาน ที่จะเรียกเก็บค่าชลประทาน พ.ศ. .... ตามที่ กษ. เสนอ และให้ส่ง สคก. ตรวจพิจารณา แล้วดำเนินการต่อไปได้ | **หน่วยงานที่รับผิดชอบ** : กษ. (ชป.)  **ประโยชน์ที่ได้รับ :**  เพื่อประโยชน์ในการควบคุมดูแลปริมาณน้ำ และเพื่อให้การใช้น้ำเป็นไปอย่างมีประสิทธิภาพ อีกทั้งทำให้ทราบถึงปริมาณของน้ำที่ขาดหายไปจากระบบการชลประทาน และเป็นการรองรับการอนุญาตใช้น้ำจากภาคอุตสาหกรรม การประปา และภาคธุรกิจอื่นที่จะมีขึ้นในอนาคต  **กำหนดรายงานผลการปฏิบัติเพื่อเสนอ ครม. :**  - |

**ผลการประชุมคณะรัฐมนตรี**

**ครั้งที่ 33/2559 วันอังคารที่ 23 สิงหาคม 2559**

**กระทรวงเกษตรและสหกรณ์**

**เรื่องเพื่อทราบ (หากไม่มีข้อทักท้วงให้ถือเป็นเรื่องที่ ครม. เห็นชอบ/อนุมัติ) (กษ.** **เจ้าของเรื่อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **230859**  **เรื่อง** **:** ร่างกฎกระทรวงกำหนดหลักเกณฑ์ และวิธีการ การออกหนังสือแสดงสิทธิในที่ดินสำหรับแปลงที่ดินในเขตโครงการ จัดรูปที่ดิน พ.ศ. .... และร่างกฎกระทรวงกำหนดหลักเกณฑ์ วิธีการ และเงื่อนไขการโอนที่ดินของกรมชลประทานเพื่อใช้ในการทำเกษตรกรรม พ.ศ. .... จำนวน 2 ฉบับ  **สารัตถะ :** กษ. เสนอ ครม. พิจารณาอนุมัติหลักการร่างกฎกระทรวง จำนวน 2 ฉบับ ดังนี้  1) ร่างกฎกระทรวงกำหนดหลักเกณฑ์ และวิธีการ การออกหนังสือแสดงสิทธิในที่ดินสำหรับแปลงที่ดินในเขตโครงการจัดรูปที่ดิน พ.ศ. .... เพื่อให้พนักงานเจ้าหน้าที่ตามประมวลกฎหมายที่ดินดำเนินการออกหนังสือแสดงสิทธิ์ ในที่ดินสำหรับแปลงที่ดินในเขตโครงการจัดรูปที่ดินได้ตามหลักเกณฑ์และวิธีการที่กำหนดในกฎกระทรวง  2) ร่างกฎกระทรวงกำหนดหลักเกณฑ์ วิธีการ และเงื่อนไขการโอนที่ดินของกรมชลประทานเพื่อใช้ใน การทำเกษตรกรรม พ.ศ. .... ซึ่งมีสาระสำคัญเป็นการกำหนดหลักเกณฑ์ วิธีการ และเงื่อนไขการโอนที่ดินของ กรมชลประทาน เพื่อให้กรมชลประทานมีอำนาจดำเนินการโอนที่ดินไปยังเกษตรกรเพื่อใช้ในการทำเกษตรกรรมได้  โดยมีรายละเอียดสรุปได้ ดังนี้  1. ร่างกฎกระทรวงตามข้อ 1) ตราขึ้นโดยอาศัยอำนาจตามความในมาตรา 5 และมาตรา 51 แห่งพระราชบัญญัติจัดรูปที่ดินเพื่อเกษตรกรรม พ.ศ. 2558 โดยมีวัตถุประสงค์เพื่อกำหนดหลักเกณฑ์ และวิธีการ การออกหนังสือแสดงสิทธิในที่ดินสำหรับแปลงที่ดินในเขตโครงการจัดรูปที่ดิน ซึ่งคณะอนุกรรมการพิจารณาการปฏิบัติเกี่ยวกับกฎหมาย ตามพระราชบัญญัติจัดรูปที่ดินเพื่อเกษตรกรรม พ.ศ. 2558 ได้มีมติเห็นชอบด้วย  2. ร่างกฎกระทรวงตามข้อ 2) เป็นกฎหมายลำดับรองที่ตราขึ้นโดยอาศัยอำนาจตามความในมาตรา 5 และมาตรา 16 แห่งพระราชบัญญัติจัดรูปที่ดินเพื่อเกษตรกรรม พ.ศ. 2558 เพื่อให้กรมชลประทานมีอำนาจดำเนินการโอนที่ดินไปยังเกษตรกรเพื่อใช้ในการทำเกษตรกรรมได้  จึงได้เสนอร่างกฎกระทรวง จำนวน 2 ฉบับ มาเพื่อดำเนินการ  3. **ร่างกฎกระทรวงตามข้อ 1)** มีสาระสำคัญ ดังนี้  3.1 กำหนดให้หัวหน้าสำนักงานจัดรูปที่ดินจังหวัดเป็นผู้แจ้งขอดำเนินการออกโฉนดที่ดินต่อเจ้าพนักงานที่ดินจังหวัดหรือเจ้าพนักงานที่ดินจังหวัดสาขาแห่งท้องที่ซึ่งที่ดินนั้นตั้งอยู่  3.2 กำหนดให้ในการรังวัดทำแผนที่ก่อนออกโฉนดที่ดินให้ผู้แทนกรมชลประทาน และหัวหน้าสำนักงานจัดรูปที่ดินจังหวัดหรือผู้แทน ร่วมนำทำการรังวัดปักหลักหมายเขตที่ดิน และลงชื่อในฐานะผู้นำทำการรังวัดตามประมวลกฎหมายที่ดิน  3.3 กำหนดให้เจ้าหน้าที่พนักงานที่ดินดำเนินการออกโฉนดที่ดินให้แก่ผู้มีชื่อตามหลักฐานที่หัวหน้าสำนักงานจัดรูปที่ดินจังหวัดแจ้ง โดยปฏิบัติตามประมวลกฎหมายที่ดินโดยอนุโลม  3.4 กรณีที่ดินของกรมชลประทานที่ได้มาตามพระราชบัญญัติจัดรูปที่ดินเพื่อเกษตรกรรม พ.ศ. 2558  ให้ออกโฉนดที่ดินนั้นในชื่อกรมชลประทานไปก่อนจนกว่าผู้มีสิทธิได้รับที่ดินได้รับการคัดเลือกได้ปฏิบัติถูกต้องครบถ้วนตามสัญญาเช่าซื้อ จึงให้หัวหน้าสำนักงานจัดรูปที่ดินจังหวัดดำเนินการให้ผู้มีสิทธิมีชื่อในโฉนดที่ดินนั้น  3.5 กรณีที่ดินที่ผู้ครอบครองมีหลักฐานการแจ้งการครอบครอง (ส.ค.1) ให้ออกโฉนดที่ดินนั้นในชื่อ กรมชลประทานไปก่อน จนกว่าผู้ครอบครองที่ดินจะไปดำเนินการพิสูจน์สิทธิต่อศาลยุติธรรมตามมาตรา 8  แห่งพระราชบัญญัติแก้ไขเพิ่มเติมประมวลกฎหมายที่ดิน (ฉบับที่ 11) พ.ศ. 2551 จึงให้หัวหน้าสำนักงานจัดรูปที่ดินจังหวัดดำเนินการให้ผู้ครอบครองมีชื่อในโฉนดที่ดินนั้น  3.6 กรณีที่ดินที่ผู้ครอบครองที่ดินไม่มีหลักฐานที่ดิน แต่มีรายชื่อเป็นผู้ครอบครองที่ดินตามมาตรา 24  แห่งพระราชบัญญัติจัดรูปที่ดินเพื่อเกษตรกรรม พ.ศ. 2517 ให้ออกโฉนดที่ดินนั้นในชื่อกรมชลประทานไปก่อน  จนกว่าผู้ครอบครองที่ดินจะดำเนินการพิสูจน์การครอบครองตามหลักเกณฑ์ วิธีการและเงื่อนไขการโอนที่ดิน ของกรมชลประทานเพื่อใช้ในการทำเกษตรกรรมที่กำหนดในกฎกระทรวงออกตามความในมาตรา 16 จึงให้หัวหน้าสำนักงานจัดรูปที่ดินจังหวัดดำเนินการให้ผู้มีสิทธิมีชื่อในโฉนดที่ดินนั้น  4. **ร่างกฎกระทรวงตามข้อ 2)** มีสาระสำคัญ ดังนี้  4.1 กำหนดให้ที่ดินที่ผู้ครอบครองมีหลักฐานการแจ้งการครอบครอง (ส.ค.1) ให้ผู้ครอบครองที่ดินดำเนินการพิสูจน์สิทธิต่อศาลยุติธรรม หากเป็นผู้ครอบครองโดยชอบด้วยกฎหมาย ให้กรมชลประทานโอนที่ดินให้แก่เกษตรกร ผู้ครอบครองที่ดินต่อไป  4.2 กำหนดให้ที่ดินที่ผู้ครอบครองไม่มีหลักฐานที่ดิน แต่มีรายชื่อเป็นผู้ครอบครองที่ดินในเขตโครงการจัดรูปที่ดินตามมาตรา 24 แห่งพระราชบัญญัติจัดรูปที่ดินเพื่อเกษตรกรรม พ.ศ. 2517 หากผู้ครอบครองที่ดินได้พิสูจน์ การครอบครองต่อคณะกรรมการจัดรูปที่ดินจังหวัดว่าเป็นผู้ครอบครองและทำประโยชน์อยู่ก่อนแล้ว ให้กรมชลประทานโอนที่ดินให้แก่เกษตรกรผู้ครอบครองที่ดินต่อไป  4.3 กำหนดให้ที่ดินของกรมชลประทานที่ได้มาตามพระราชบัญญัติจัดรูปที่ดินเพื่อเกษตรกรรม พ.ศ. 2558 นอกจาก 4.1 และ 4.2 เมื่อผู้มีสิทธิเช่าซื้อที่ดินที่ได้รับการคัดเลือกได้ปฏิบัติถูกต้องครบถ้วนตามสัญญาเช่าซื้อ  ตามหลักเกณฑ์ที่กำหนดในกฎกระทรวงออกตามความในมาตรา 16 แห่งพระราชบัญญัติจัดรูปที่ดินเพื่อเกษตรกรรม พ.ศ. 2558 แล้ว ให้กรมชลประทานโอนที่ดินให้แก่เกษตรกรผู้เช่าซื้อต่อไป  **มติ ครม. :** อนุมัติหลักการร่างกฎกระทรวงกำหนดหลักเกณฑ์ และวิธีการ การออกหนังสือแสดงสิทธิในที่ดินสำหรับแปลงที่ดินในเขตโครงการจัดรูปที่ดิน พ.ศ. .... และร่างกฎกระทรวงกำหนดหลักเกณฑ์ วิธีการ และเงื่อนไขการโอนที่ดินของกรมชลประทานเพื่อใช้ในการทำเกษตรกรรม พ.ศ. .... จำนวน 2 ฉบับ ตามที่ กษ. เสนอ และให้ส่ง สคก. ตรวจพิจารณา โดยให้รับความเห็นของ ทส. และ สศช. ไปประกอบการพิจารณาด้วย แล้วดำเนินการต่อไปได้ | **หน่วยงานที่รับผิดชอบ** : กษ. (ชป.)  **ประโยชน์ที่ได้รับ :**  เพื่อกำหนดหลักเกณฑ์ และวิธีการ การออกหนังสือแสดงสิทธิ ในที่ดินสำหรับแปลงที่ดินในเขตโครงการจัดรูปที่ดิน และเพื่อให้ กรมชลประทานมีอำนาจดำเนินการโอนที่ดินไปยังเกษตรกรเพื่อใช้ใน การทำเกษตรกรรมได้  **กำหนดรายงานผลการปฏิบัติเพื่อเสนอ ครม. :**  - |

**ผลการประชุมคณะรัฐมนตรี**

**ครั้งที่ 33/2559 วันอังคารที่ 23 สิงหาคม 2559**

**กระทรวงเกษตรและสหกรณ์**

**เรื่องเพื่อพิจารณา (กษ.** **เสนอความเห็น/เกี่ยวข้อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **230859**  **เรื่อง** **:** ร่างพระราชบัญญัติเขตเศรษฐกิจพิเศษ พ.ศ. .... และร่างพระราชบัญญัติการนิคมอุตสาหกรรมแห่งประเทศไทย (ฉบับที่ ..) พ.ศ. .... รวม 2 ฉบับ  **สารัตถะ :** รองนายกรัฐมนตรี (นายวิษณุ เครืองาม) เสนอ ครม. พิจารณา ดังนี้  1. อนุมัติหลักการร่างพระราชบัญญัติเขตเศรษฐกิจพิเศษ พ.ศ. .... และร่างพระราชบัญญัติการนิคมอุตสาหกรรมแห่งประเทศไทย (ฉบับที่ ..) พ.ศ. .... รวม 2 ฉบับ ตามที่ สคก. เสนอ และ  2. ให้ อก. รับความเห็นของฝ่ายกฎหมายและกระบวนการยุติธรรม คณะรักษาความสงบแห่งชาติ ไปพิจารณาดำเนินการต่อไปด้วย  โดยมีรายละเอียดสรุปได้ ดังนี้  1. ในคราวประชุม ครม. เมื่อวันที่ 31 พ.ค. 2559 ครม. เห็นว่าเพื่อให้นโยบายเกี่ยวกับการพัฒนาเศรษฐกิจพิเศษของรัฐบาลเกิดผลสัมฤทธิ์และเป็นรูปธรรมได้โดยเร็วภายในปี 2560 จึงมีมติ  1.1 มอบหมายให้รองนายกรัฐมนตรี (นายวิษณุ เครืองาม) ร่วมกับ มท. อก. สคก. และหน่วยงานอื่น ที่เกี่ยวข้องพิจารณาร่างพระราชบัญญัติเขตเศรษฐกิจพิเศษ พ.ศ. .... ที่ถอนไปจากการพิจารณาของ ครม. ให้มีกลไกในการขับเคลื่อนเขตเศรษฐกิจพิเศษซึ่งครอบคลุมการพัฒนาพื้นที่และเขตพัฒนาเศรษฐกิจพิเศษชั้นนอกตามแนวชายแดน เพื่อให้การลงทุนในเขตเศรษฐกิจพิเศษเป็นไปด้วยความรวดเร็ว โดยคำนึงถึงข้อกฎหมาย กฎ ระเบียบที่เกี่ยวข้องเพื่อให้การบริหารจัดการในพื้นที่เป็นไปอย่างมีประสิทธิภาพมิให้เกิดความขัดแย้งกัน  1.2 ส่วนการพัฒนาพื้นที่ชั้นในเพื่อขับเคลื่อนอุตสาหกรรมในรูปแบบคลัสเตอร์และพื้นที่เศรษฐกิจพิเศษ ตามยุทธศาสตร์ของรัฐบาล เช่น เมืองยางพารา (Rubber City) โดยที่มีการจัดทำกฎหมายอีกฉบับหนึ่งอยู่แล้ว จึงให้ รองนายกรัฐมนตรี (นายสมคิด จาตุศรีพิทักษ์) ร่วมกับรองนายกรัฐมนตรี (พลอากาศเอก ประจิน จั่นตอง) พิจารณาดำเนินการต่อไป เพื่อให้เกิดเป็นรูปธรรมโดยเร็ว โดยให้สอดคล้องกับร่างกฎหมายตามข้อ 1.1 รวมทั้งพิจารณาให้มีกลไกในการประสานงานโดยตรงกับผู้ลงทุนที่มีความสนใจและเข้าข่ายเป็นอุตสาหกรรมที่ใช้เทคโนโลยีขั้นสูงและอุตสาหกรรมแห่งอนาคต ทั้งนี้ ให้สอดคล้องกับแนวทางประชารัฐและการวิจัยและพัฒนาของประเทศด้วย  1.3 ให้ ทส. โดยคณะกรรมการนโยบายที่ดินแห่งชาติพิจารณากำหนดมาตรการในการช่วยเหลือผู้ที่ได้รับผลกระทบจากการดำเนินการเขตเศรษฐกิจพิเศษ เช่น ผู้อาศัยเดิมในเขตเศรษฐกิจพิเศษที่ตั้งขั้นใหม่ เพื่อให้การบริหารจัดการที่ดินดังกล่าวเกิดความเหมาะสม  2. รองนายกรัฐมนตรี (นายวิษณุ เครืองาม) ได้เชิญหน่วยงานที่เกี่ยวข้องประกอบด้วย มท. อก. สคก. การนิคมอุตสาหกรรมแห่งประเทศไทย (กนอ.) และ สศช. มาร่วมกันพิจารณาเรื่องดังกล่าวเมื่อวันที่ 8 มิ.ย. 2559  ซึ่งรองนายกรัฐมนตรี (นายวิษณุ เครืองาม) ได้เสนอความเห็นเกี่ยวกับพื้นที่เขตเศรษฐกิจพิเศษ สรุปได้ว่า  2.1 ตามนโยบายของรัฐบาล พื้นที่เขตเศรษฐกิจพิเศษจะมี 3 ประเภท ได้แก่ 1) เขตเศรษฐกิจพิเศษชั้นนอกตามแนวชายแดน 2) เขตเศรษฐกิจพิเศษชั้นในแบบคลัสเตอร์ และ 3) เขตเศรษฐกิจพิเศษเฉพาะพื้นที่ตามยุทธศาสตร์ของรัฐบาล  2.2 การตั้งเขตเศรษฐกิจพิเศษชั้นนอกตามแนวชายแดนมีเจตนารมณ์เพื่อให้การบริหารจัดการในพื้นที่ มีประสิทธิภาพ ให้เกิดการบูรณาการเป็นการบริหารจุดเดียวเบ็ดเสร็จ (One Stop Service) ด้วยวิธีการมอบอำนาจให้ผู้ว่าราชการจังหวัดหรือผู้ที่ผู้ว่าราชการจังหวัดมอบหมาย  3. รองนายกรัฐมนตรี (นายวิษณุ เครืองาม) ได้มีคำสั่งมอบหมายให้ สคก. ดำเนินการยกร่างกฎหมายเป็น 2 ฉบับ คือ ร่างพระราชบัญญัติเขตเศรษฐกิจพิเศษ พ.ศ. .... และร่างพระราชบัญญัติการนิคมอุตสาหกรรมแห่งประเทศไทย  (ฉบับที่ ..) พ.ศ. .... เพื่อแก้ไขบทบาทและอำนาจหน้าที่ของ กนอ. ให้สอดคล้องกับการจัดตั้งเขตเศรษฐกิจพิเศษ และเพื่อให้การพัฒนาเขตเศรษฐกิจพิเศษของรัฐบาลเกิดผลสัมฤทธิ์และเป็นรูปธรรมโดยเร็วตามมติ ครม. (31 พ.ค. 2559) ซึ่ง สคก. ได้ดำเนินการยกร่างกฎหมายเป็นที่เรียบร้อยแล้ว  4. นายกรัฐมนตรีพิจารณาอนุมัติให้นำร่างพระราชบัญญัติทั้ง 2 ฉบับ เสนอ ครม. พิจารณา ตามที่รองนายกรัฐมนตรี (นายวิษณุ เครืองาม) เสนอ และมีข้อสั่งการเพิ่มเติมว่า “สร้างความเข้าใจให้ชัดเจน/ไม่ให้ประชาชนกังวลในทุกกรณี  รับฟังความคิดเห็นมาปรับปรุงแก้ไข โดยหลักการเป็นนโยบายของรัฐบาล เพื่อปรับโครงสร้างเศรษฐกิจของประเทศใหม่แต่ต้องคำนึงถึงสิ่งแวดล้อม/ขจัดอุปสรรคต่างๆ ที่มีมาในอดีตในเรื่องการค้า/การลงทุน”  5. อก. ได้เสนอแผนการจัดทำกฎหมายลำดับรองและกรอบระยะเวลาของร่างพระราชบัญญัติทั้ง 2 ฉบับ ดังกล่าวมาด้วยแล้ว  ความเห็นของ กษ.  กษ. พิจารณาแล้วเห็นด้วยในหลักการของร่างพระราชบัญญัติเขตเศรษฐกิจพิเศษ พ.ศ. .... และ ร่างพระราชบัญญัติการนิคมอุตสาหกรรมแห่งประเทศไทย (ฉบับที่ ..) พ.ศ. .... แต่มีข้อสังเกตเพิ่มเติม ดังนี้  1. ร่างพระราชบัญญัติเขตเศรษฐกิจพิเศษ พ.ศ. .... มาตรา 14 ผู้ได้รับอนุญาตให้ประกอบกิจการหรือผู้อยู่ในเขตเศรษฐกิจจะได้รับสิทธิประโยชน์อย่างใดอย่างหนึ่งหรือหลายอย่างตามที่ ครม. กำหนดซึ่งอาจได้รับการยกเว้นหรือลดหย่อนภาษีอากร หรือสิทธิประโยชน์อื่นตามที่ ครม. กำหนด ดังนั้น ครม. อาจมีการกำหนดให้ไม่ต้องเสียค่าธรรมเนียมตามพระราชบัญญัติการยางแห่งประเทศไทย พ.ศ. 2558 ซึ่งจะทำให้การยางแห่งประเทศไทยไม่มีรายได้สำหรับสนับสนุนและส่งเสริมการพัฒนายางพาราแก่เกษตรกรชาวสวนยาง ไม่ว่าจะเป็นการส่งเสริมสนับสนุนให้มีการปลูกแทน การส่งเสริมสนับสนุนในด้านการปรับปรุงคุณภาพ ผลผลิต การผลิต การแปรรูป การตลาด และอุตสาหกรรมแปรรูปยางขั้นต้น อุตสาหกรรมการผลิตภัณฑ์ยาง อุตสาหกรรมไม้ยาง การศึกษาวิจัยค้นคว้าทดลองเกี่ยวกับยางพารา สวัสดิการ เพื่อเกษตรกรชาวสวนยาง เป็นต้น อันจะให้เกษตรกรชาวสวนยางเดือดร้อน อีกทั้งอำนาจในการยกเว้นค่าธรรมเนียมได้กำหนดให้เป็นอำนาจของรัฐมนตรีอยู่แล้ว จึงอาจซ้ำซ้อนกันได้  2. ร่างพระราชบัญญัติการนิคมอุตสาหกรรมแห่งประเทศไทย (ฉบับที่ ..) พ.ศ. .... มาตรา 8 (แก้ไขมาตรา 49) ที่กำหนดให้การนำของเข้ามาในราชอาณาจักรหรือวัตถุดิบภายในราชอาณาจักรเข้าไปในเขตประกอบการเสรีเพื่อผลิต ผสม ประกอบ บรรจุ หรือดำเนินการอื่นใดกับของนั้น หรือเพื่อพาณิชยกรรมที่มีวัตถุประสงค์เพื่อส่งออกไป นอกราชอาณาจักรให้ได้รับยกเว้นไม่อยู่ภายในบังคับของกฎหมายบางประการ เช่น กฎหมายในส่วนที่เกี่ยวข้องกับการควบคุมการส่งออกไปนอกราชอาณาจักร แต่ไม่รวมถึงกฎหมายว่าด้วยศุลกากรแสดงให้เห็นว่ารัฐยังคงมีการเก็บภาษี ตามกฎหมาย ซึ่งค่าธรรมเนียมตามพระราชบัญญัติการยางแห่งประเทศไทย พ.ศ. 2558 เป็นภาษีอย่างหนึ่งเช่นเดียวกับภาษีตามกฎหมายว่าด้วยศุลกากร และเป็นเงินที่นำมาใช้จ่ายในการสนับสนุนและส่งเสริมการพัฒนายางพาราอันเป็นประโยชน์แก่ประเทศ จึงสมควรจัดอยู่ในประเภทเดียวกันกับกฎหมายว่าด้วยศุลกากร เพื่อให้รัฐมีรายได้สำหรับสนับสนุนและส่งเสริมการพัฒนายางพาราแก่เกษตรกรชาวสวนยางต่อไป ทั้งนี้ ในการปฏิบัติผู้ส่งออกยางนอกราชอาณาจักร จะต้องได้รับอนุญาตเป็นผู้นำยางเข้าหรือผู้ส่งยางออกไปนอกราชอาณาจักร ตามพระราชบัญญัติควบคุมยาง พ.ศ. 2542 เพื่อขอวิเคราะห์คุณภาพยางสำหรับนำไปใช้ในการคำนวณอัตราค่าธรรมเนียมก่อนแล้วจึงจะสามารถชำระค่าธรรมเนียมและส่งยางออกนอกราชอาณาจักรได้ ดังนั้น การส่งยางออกนอกราชอาณาจักรจึงจะต้องอยู่ภายใต้พระราชบัญญัติควบคุมยาง พ.ศ. 2542 และพระราชบัญญัติการยางแห่งประเทศไทย พ.ศ. 2558 ด้วย จึงไม่อาจกำหนดให้การส่งยางออก นอกราชอาณาจักรจากเขตนิคมอุตสาหกรรม  ทั้งนี้ อาจมีผลกระทบเกี่ยวกับการควบคุมการนำเข้านำผ่านตามพระราชบัญญัติกักพืช พ.ศ. 2507 และที่แก้ไขเพิ่มเติม ที่กำหนดให้การนำเข้าหรือนำผ่านซึ่งสินค้าพืชและผลิตผลที่เป็น “สิ่งต้องห้าม” ตามมาตรา 6 ต้องได้รับอนุญาตจากอธิบดี และต้องผ่านการวิเคราะห์ความเสี่ยงศัตรูพืช ตามมาตรา 8 อีกทั้งไม่ควรยกเว้นการควบคุมการนำเข้าและส่งออกสัตว์น้ำหรือผลิตภัณฑ์สัตว์น้ำตามพระราชกำหนดการประมง พ.ศ. 2558 เพื่อป้องกันมิให้สัตว์น้ำหรือผลิตภัณฑ์สัตว์น้ำนั้นได้มาจากการทำประมงโดยไม่ชอบด้วยกฎหมาย และการควบคุมการนำเข้าและส่งออกซึ่งสัตว์ป่า  ซากของสัตว์ป่า หรือผลิตภัณฑ์ที่ทำจากซากของสัตว์ป่าตามความตกลงระหว่างประเทศว่าด้วยการค้าสัตว์ป่า  ซากของสัตว์ป่า หรือผลิตภัณฑ์ที่ทำจากซากของสัตว์ป่า เพื่อเป็นไปตามอนุสัญญาว่าด้วยการค้าระหว่างประเทศซึ่งชนิดสัตว์ป่าและพืชป่าที่ใกล้สูญพันธุ์ (CITES)  **มติ ครม. :** อนุมัติและรับทราบตามที่รองนายกรัฐมนตรี (นายวิษณุ เครืองาม) เสนอ ดังนี้  1. อนุมัติหลักการร่างพระราชบัญญัติเขตเศรษฐกิจพิเศษ พ.ศ. .... และร่างพระราชบัญญัติการนิคมอุตสาหกรรมแห่งประเทศไทย (ฉบับที่ ..) พ.ศ. .... รวม 2 ฉบับ ของกระทรวงอุตสาหกรรม และให้ส่งสำนักงานคณะกรรมการกฤษฎีกาตรวจพิจารณา แล้วให้ส่งคณะกรรมการประสานงานสภานิติบัญญัติแห่งชาติพิจารณา  ก่อนเสนอสภานิติบัญญัติแห่งชาติต่อไป  2. รับทราบแผนการจัดทำกฎหมายลำดับรองและกรอบระยะเวลาของร่างพระราชบัญญัติตามที่กระทรวงอุตสาหกรรม (อก.( เสนอ  3. ให้กระทรวงอุตสาหกรรมรับความเห็นของฝ่ายกฎหมายและกระบวนการยุติธรรม คณะรักษาความสงบแห่งชาติ ไปพิจารณาดำเนินการต่อไปด้วย | **หน่วยงานที่รับผิดชอบ** : อก./กษ. (สกม.)  **ประโยชน์ที่ได้รับ :**  เพื่อให้การทำงานร่วมกันของหน่วยงานที่เกี่ยวข้องในการพัฒนาเขตเศรษฐกิจพิเศษของรัฐบาลเป็นไปในทิศทางเดียวกัน เกิดผลสัมฤทธิ์และเป็นรูปธรรมได้โดยเร็ว  **กำหนดรายงานผลการปฏิบัติเพื่อเสนอ ครม. :**  - |

**ผลการประชุมคณะรัฐมนตรี**

**ครั้งที่ 33/2559 วันอังคารที่ 23 สิงหาคม 2559**

**กระทรวงเกษตรและสหกรณ์**

**เรื่องเพื่อพิจารณา (กษ. เสนอความเห็น/เกี่ยวข้อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **230859**  **เรื่อง** **:** การจัดตั้งกองทุนเพิ่มขีดความสามารถในการแข่งขันสำหรับกลุ่มอุตสาหกรรมเป้าหมาย (ร่างพระราชบัญญัติการเพิ่มขีดความสามารถในการแข่งขันของประเทศ สำหรับอุตสาหกรรมเป้าหมาย พ.ศ. ....)  **สารัตถะ :** สคก. เสนอ ครม. ดังนี้  1. พิจารณาให้ความเห็นชอบร่างพระราชบัญญัติการเพิ่มขีดความสามารถในการแข่งขันของประเทศสำหรับอุตสาหกรรมเป้าหมาย พ.ศ. .... ซึ่งมีสาระสำคัญเป็นการกำหนดให้มีคณะกรรมการนโยบายเพิ่มขีดความสามารถในการแข่งขันของประเทศสำหรับอุตสาหกรรมเป้าหมาย มีหน้าที่หลักในการกำหนดนโยบายและยุทธศาสตร์ รวมทั้งการจัดทำแผนเกี่ยวกับการเพิ่มขีดความสามารถในการแข่งขันของประเทศสำหรับอุตสาหกรรมและประกาศกำหนดหลักเกณฑ์วิธีการ และเงื่อนไขในการให้สิทธิและประโยชน์ตามพระราชบัญญัตินี้ รวมทั้งจัดตั้งกองทุนเพิ่มขีดความสามารถในการแข่งขันของประเทศสำหรับอุตสาหกรรมเป้าหมาย เพื่อส่งเสริมและพัฒนาอุตสาหกรรมเป้าหมาย อันจะนำไปสู่การเพิ่มขีดความสามารถในการแข่งขันของประเทศโดย สกท.ให้ความเห็นชอบในร่างพระราชบัญญัติดังกล่าวแล้ว  2. สกท. ได้ขอเพิ่มบทบัญญัติเกี่ยวกับการคำนวณกำไรสุทธิและขาดทุนสุทธิของบริษัทที่ได้รับการส่งเสริมการลงทุน กรณีได้รับสิทธิประโยชน์ภาษีเงินได้นิติบุคคลให้เป็นไปตามหลักเกณฑ์ในประมวลรัษฎากร อันเป็นการเพิ่มเติมหลักการจากที่ ครม. ได้เห็นชอบไว้แล้ว คณะกรรมการกฤษฎีกา (คณะที่ 12) จึงเห็นควรเสนอหลักการดังกล่าวให้ ครม. พิจารณาก่อน  โดยมีรายละเอียดสรุปได้ ดังนี้  1. กค. ได้เสนอเรื่อง การจัดตั้งกองทุนเพิ่มขีดความสามารถในการแข่งขันสำหรับอุตสาหกรรมเป้าหมาย  (ร่างพระราชบัญญัติกองทุนเพิ่มขีดความสามารถในการแข่งขันสำหรับอุตสาหกรรมเป้าหมาย พ.ศ. ....) ซึ่งมีสาระสำคัญเป็นการกำหนดให้มีคณะกรรมการนโยบายเพิ่มขีดความสามารถในการแข่งขันสำหรับอุตสาหกรรมเป้าหมาย และกองทุนเพิ่มขีดความสามารถในการแข่งขันสำหรับกลุ่มอุตสาหกรรมเป้าหมาย มาเพื่อดำเนินการ  2. ครม. มีมติเมื่อวันที่ 22 ธ.ค. 2558 อนุมัติหลักการร่างพระราชบัญญัติตามข้อ 1 ตามที่ กค. เสนอ และ ให้ส่ง สคก. ตรวจพิจารณา โดยให้รับความเห็นของ พณ. วท. อก. สศช. สงป. และ สกท. ไปประกอบการพิจารณาด้วย แล้วส่งให้ ปนช. พิจารณา ก่อนเสนอ สนช. ต่อไป  3. คณะกรรมการกฤษฎีกา (คณะที่ 12) ได้ตรวจพิจารณาร่างพระราชบัญญัติเสร็จแล้ว มีการแก้ไขเพิ่มเติม  สรุปได้ดังนี้  3.1 **หลักการ** ร่างพระราชบัญญัติที่ผ่านการตรวจพิจารณาของ สคก. แล้ว มีหลักการบางส่วนที่แตกต่างไปจากหลักการเดิมตามที่ กค. เสนอมา โดยแก้ไขหลักการจากเดิมซึ่งเป็นกฎหมายจัดตั้งกองทุนเพิ่มขีดความสามารถในการแข่งขันสำหรับกลุ่มอุตสาหกรรมเป้าหมาย เป็นกฎหมายเกี่ยวกับการเพิ่มขีดความสามารถในการแข่งขันของประเทศสำหรับอุตสาหกรรมเป้าหมาย กำหนดให้คณะกรรมการนโยบายตามร่างพระราชบัญญัตินี้มีอำนาจหน้าที่ในการให้สิทธิประโยชน์แก่ผู้ประกอบการในอุตสาหกรรมเป้าหมายซึ่งได้รับการส่งเสริม **โดยมีสำนักงานคณะกรรมการส่งเสริมการลงทุนทำหน้าที่เป็นสำนักงานเลขานุการของคณะกรรมการนโยบายแทนสำนักงานปลัดกระทรวงอุตสาหกรรม รวมทั้งกำหนดให้จัดตั้งกองทุนขึ้นในสำนักงานคณะกรรมการส่งเสริมการลงทุนแทนการจัดตั้งขึ้นในสำนักงานปลัดกระทรวงอุตสาหกรรม ตลอดจนเปลี่ยนรัฐมนตรีผู้รักษาการจากรัฐมนตรีว่าการกระทรวงอุตสาหกรรมเป็นนายกรัฐมนตรี**  3.2 **แก้ไขชื่อร่างพระราชบัญญัติ**จาก “ร่างพระราชบัญญัติกองทุนเพิ่มขีดความสามารถในการแข่งขันสำหรับกลุ่มอุตสาหกรรมเป้าหมาย พ.ศ. ....” เป็น **“ร่างพระราชบัญญัติการเพิ่มขีดความสามารถในการแข่งขันของประเทศสำหรับอุตสาหกรรมเป้าหมาย พ.ศ. ....”** เพื่อให้สอดคล้องกับเนื้อหาของร่างพระราชบัญญัติซึ่งมีวัตถุประสงค์เพื่อเพิ่มขีดความสามารถในการแข่งขันของประเทศสำหรับอุตสาหกรรมเป้าหมาย โดยมีลักษณะเป็นการส่งเสริมให้มีการลงทุนในอุตสาหกรรมเป้าหมาย โดยการให้สิทธิและประโยชน์ต่างๆ ซึ่งการให้เงินสนับสนุนจากกองทุนเป็นเพียงสิทธิและประโยชน์ประเภทหนึ่งเท่านั้น  3.3 **แก้ไของค์ประกอบของคณะกรรมการนโยบาย** โดยกำหนดเฉพาะหน่วยงานที่เกี่ยวข้องกับการส่งเสริมอุตสาหกรรมเป้าหมายโดยตรง รวมทั้งกำหนดให้เลขาธิการคณะกรรมการส่งเสริมการลงทุนทำหน้าที่เป็นกรรมการและเลขานุการแทนปลัดกระทรวงอุตสาหกรรม **เนื่องจากตามหลักการที่ปรับปรุงใหม่ได้กำหนดให้สำนักงานคณะกรรมการส่งเสริมการลงทุนเป็นหน่วยงานธุรการของคณะกรรมการนโยบาย** และเป็นหน่วยงานหลักในการขับเคลื่อนการดำเนินการตามพระราชบัญญัตินี้  3.4 **เพิ่มบทบัญญัติหมวด 3 สิทธิประโยชน์** เพื่อให้เกิดความชัดเจนและเป็นหลักประกันแก่ผู้เข้ามาลงทุน โดยกำหนดให้ผู้ได้รับการส่งเสริมอาจได้รับ 1) สิทธิและประโยชน์ตามกฎหมายว่าด้วยการส่งเสริมการลงทุน แต่ไม่รวมถึงสิทธิและประโยชน์ในการได้รับยกเว้นหรือลดหย่อนภาษีเงินได้นิติบุคคล 2) สิทธิและประโยชน์ในการได้รับยกเว้นภาษีเงินได้นิติบุคคลตามพระราชบัญญัตินี้ และ 3) สิทธิและประโยชน์ในการได้รับเงินสนับสนุนจากกองทุน โดยการอนุมัติให้สิทธิและประโยชน์เป็นอำนาจหน้าที่ของคณะกรรมการนโยบาย ซึ่งอำนาจกำหนดให้ผู้ได้รับการส่งเสริมแต่ละรายได้รับสิทธิและประโยชน์แตกต่างกันได้ โดยให้พิจารณาจากความจำเป็น ความคุ้มค่า และประโยชน์ในการส่งเสริมและพัฒนาอุตสาหกรรมเป้าหมายของประเทศ  3.5 **กองทุนเพิ่มขีดความสามารถในการแข่งขันของประเทศสำหรับอุตสาหกรรมเป้าหมาย**  3.5.1 แก้ไขชื่อกองทุนจาก “กองทุนเพิ่มขีดความสามารถในการแข่งขันสำหรับอุตสาหกรรมเป้าหมาย” เป็น **“กองทุนเพิ่มขีดความสามารถในการแข่งขันของประเทศสำหรับอุตสาหกรรมเป้าหมาย”** เพื่อให้สอดคล้องกับการแก้ไขชื่อร่างพระราชบัญญัติ รวมทั้งปรับปรุงวัตถุประสงค์ของกองทุนเป็น “เพื่อส่งเสริมและพัฒนาอุตสาหกรรมเป้าหมาย อันจะนำไปสู่การเพิ่มขีดความสามารถในการแข่งขันของประเทศ” แทนการกำหนดให้มีวัตถุประสงค์เพื่อส่งเสริมการลงทุนของกิจการในอุตสาหกรรม  3.5.2 ตัดการกำหนดประเภทอุตสาหกรรมที่จะให้การส่งเสริมออก แล้วกำหนดให้คณะกรรมการนโยบาย เป็นผู้ประกาศกำหนดประเภทอุตสาหกรรมเป้าหมายแทนการบัญญัติโดยระบุประเภทอุตสาหกรรมเป้าหมายไว้ในพระราชบัญญัติซึ่งทำให้แก้ไขเปลี่ยนแปลงได้ยาก  3.5.3 แก้ไขบทบัญญัติเกี่ยวกับการใช้จ่ายเงินกองทุนโดยกำหนดให้ชัดเจนว่าเงินกองทุนให้ใช้จ่ายเพื่อเป็นเงินสนับสนุนค่าใช้จ่ายในการลงทุน การวิจัยและพัฒนา การส่งเสริมนวัตกรรม หรือการพัฒนาบุคลากรเฉพาะด้านของกิจการในอุตสาหกรรมเป้าหมาย เพื่อให้ชัดเจนยิ่งขึ้น และได้ตัดค่าใช้จ่ายเงินกองทุนเพื่อสนับสนุนค่าใช้จ่ายในส่วนของดอกเบี้ยเงินกู้จากสถาบันการเงินและค่าใช้จ่ายอื่นใดตามที่คณะกรรมการนโยบายกำหนดออกและกำหนดให้การจ่ายเงินสนับสนุนดังกล่าวต้องปรากฏว่าผู้ได้รับการส่งเสริมได้ปฏิบัติตามเงื่อนไขที่คณะกรรมการนโยบายกำหนดไว้แล้ว กำหนดให้คณะกรรมการนโยบายทำหน้าที่ในการบริหารจัดการกองทุนเอง โดยตัดคณะกรรมการบริหารกองทุนออก  4. สำนักงานคณะกรรมการส่งเสริมการลงทุนได้ขอเพิ่มบทบัญญัติเกี่ยวกับการคำนวณกำไรสุทธิและขาดทุนสุทธิของบริษัทที่ได้รับการส่งเสริมการลงทุน กรณีได้รับสิทธิประโยชน์ภาษีเงินได้นิติบุคคลให้เป็นไปตามหลักเกณฑ์ในประมวลรัษฎากร อันเป็นการเพิ่มเติมหลักการจากที่คณะรัฐมนตรีได้เห็นชอบไว้แล้ว คณะกรรมการกฤษฎีกา (คณะที่ 12) จึงเห็นควรเสนอหลักการดังกล่าวให้คณะรัฐมนตรีพิจารณาก่อน  **มติ ครม. :** อนุมัติหลักการร่างพระราชบัญญัติการเพิ่มขีดความสามารถในการแข่งขันของประเทศสำหรับอุตสาหกรรมเป้าหมาย พ.ศ. …. ตามที่ สคก. เสนอ โดยให้เพิ่มเติมหลักการ เกี่ยวกับการคำนวณกำไรสุทธิและขาดทุนสุทธิของบริษัท ที่ได้รับการส่งเสริมการลงทุนกรณีได้รับสิทธิประโยชน์ภาษีเงินได้นิติบุคคลให้เป็นไปตามหลักเกณฑ์ในประมวลรัษฎากรตามความเห็นของสำนักงานคณะกรรมการส่งเสริมการลงทุน และให้ส่ง สคก.ตรวจพิจารณาอีกครั้งหนึ่ง  แล้วส่งให้คณะกรรมการประสานงานสภานิติบัญญัติแห่งชาติพิจารณาก่อนเสนอสภานิติบัญญัติแห่งชาติต่อไป | **หน่วยงานที่รับผิดชอบ** : สคก./กษ. (สศก.)  **ประโยชน์ที่ได้รับ :**  เพื่อส่งเสริมและพัฒนาอุตสาหกรรมเป้าหมาย อันจะนำไปสู่การเพิ่มขีดความสามารถในการแข่งขันของประเทศ  **กำหนดรายงานผลการปฏิบัติเพื่อเสนอ ครม. :**  **-** |

**ผลการประชุมคณะรัฐมนตรี**

**ครั้งที่ 33/2559 วันอังคารที่ 23 สิงหาคม 2559**

**กระทรวงเกษตรและสหกรณ์**

**เรื่องเพื่อพิจารณาจร (กษ.** **เสนอความเห็น/เกี่ยวข้อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **230859**  **เรื่อง** **:** ขออนุมัติร่างบันทึกการประชุม (Record of Discussion) ของการประชุมคณะกรรมาธิการร่วมว่าด้วยความร่วมมือ ทวิภาคีไทย - กัมพูชา ครั้งที่ 10  **สารัตถะ :** กต. เสนอ ครม. พิจารณา ดังนี้  1. ให้ความเห็นชอบร่างบันทึกการประชุม (Record of Discussion) ของการประชุมคณะกรรมาธิการร่วม ว่าด้วยความร่วมมือทวิภาคีไทย - กัมพูชา ครั้งที่ 10  2. หากมีความจำเป็นต้องแก้ไขปรับปรุงร่างบันทึกการประชุมโดยไม่ขัดกับหลักการที่ ครม. ได้อนุมัติหรือ ให้ความเห็นชอบไว้ให้ กต. ดำเนินการได้โดยนำเสนอ ครม. ทราบภายหลัง พร้อมทั้งชี้แจงเหตุผลและประโยชน์ที่ไทยได้รับจากการปรับเปลี่ยนดังกล่าว  โดยมีรายละเอียดสรุปได้ ดังนี้  1. ฝ่ายไทยจะเป็นเจ้าภาพจัดการประชุมคณะกรรมาธิการร่วมว่าด้วยความร่วมมือทวิภาคี (JC) ไทย – กัมพูชา ครั้งที่ 10 ระหว่างวันที่ 25 – 26 ส.ค. 2559 ที่กรุงเทพฯ โดยมีนายดอน ปรมัตถ์วินัย รัฐมนตรีว่าการกระทรวง การต่างประเทศ และนายปรัก สุคน รัฐมนตรีอาวุโสและรัฐมนตรีว่าการกระทรวงการต่างประเทศกัมพูชาเป็นประธานร่วม  2. เพื่อเป็นการเตรียมประเด็นที่ทั้งสองฝ่ายคาดว่าจะหารือกันระหว่างการประชุมคณะกรรมาธิการดังกล่าว กต. ได้จัดการประชุมเตรียมการระหว่างส่วนราชการไทยที่เกี่ยวข้องเมื่อวันที่ 25 และ 27 ก.ค. 2559 เพื่อหารือเกี่ยวกับประเด็นที่ฝ่ายไทยประสงค์จะผลักดันและรับข้อมูลและข้อคิดเห็นที่เกี่ยวข้อง จัดทำเป็นร่างบันทึกการประชุม (Record of Discussion) ซึ่งบรรจุประเด็นต่างๆ เกี่ยวกับความร่วมมือที่ดำเนินอยู่ระหว่างไทยกับกัมพูชา และได้ส่งร่างบันทึก การประชุมฯ ไปยังหน่วยงานที่เกี่ยวข้องเพื่อขอรับความเห็นต่อร่างบันทึกการประชุมดังกล่าวแล้ว  3. ร่างบันทึกการประชุมดังกล่าวมีสาระสำคัญเกี่ยวกับประเด็นความร่วมมือทวิภาคีที่ทั้งสองประเทศ ได้ดำเนินการร่วมกันไว้ ประเด็นที่ทั้งสองฝ่ายเห็นพ้องที่จะแก้ไข พัฒนาและ/หรือผลักดันให้เกิดความคืบหน้า  เพื่อประโยชน์ของการดำเนินความสัมพันธ์ โดยมีประเด็นสำคัญที่จะมีการหยิบยกขึ้นหารือระหว่างการประชุมฯ ดังนี้  3.1 ความร่วมมือด้านการศึกษา วัฒนธรรม สังคมและสาธารณสุข ได้แก่ ประเด็นด้านการศึกษา วัฒนธรรม สาธารณสุข วิทยาศาสตร์และเทคโนโลยี สวัสดิการสังคม ความร่วมมือทางวิชาการ ความร่วมมือระดับประชาชน  โดยมีความร่วมมือที่สำคัญ อาทิ ความร่วมมือในการบูรณปฏิสังขรณ์ปราสาทเกาะแกร์ การก่อตั้งศูนย์แรกรับเหยื่อจากการค้ามนุษย์ การให้ความช่วยเหลือทางวิชาการกับกัมพูชาในด้านการศึกษา และสาธารณสุข ภายใต้แผนงานความร่วมมือระยะ 3 ปี เป็นต้น  3.2 ความร่วมมือด้านการเมืองและความมั่นคง ได้แก่ ประเด็นความร่วมมือด้านการสำรวจเขตแดน การยกระดับจุดผ่านแดน ความร่วมมือด้านการบริหารจัดการสิ่งแวดล้อมและภัยพิบัติความร่วมมือด้านการป้องกันและปราบปรามการตัดไม้ผิดกฎหมาย และความร่วมมือด้านการป้องกันและปราบปรามยาเสพติด โดยมีความร่วมมือที่สำคัญ อาทิ ความคืบหน้าการสำรวจและจัดทำหลักเขตแดน ความคืบหน้าการสำรวจและเก็บรายละเอียดภูมิประเทศสำหรับยกระดับจุดผ่านแดน เป็นต้น  3.3 ความร่วมมือด้านเศรษฐกิจ ได้แก่ ประเด็นด้านการค้าการลงทุน แรงงาน การเปิดจุดผ่านแดน ความเชื่อมโยงด้านคมนาคม ทางบก ทะเล และระบบราง เขตเศรษฐกิจพิเศษ การท่องเที่ยว ความร่วมมือด้านการเกษตร ป่าไม้ ประมง และพลังงาน โดยมีความร่วมมือที่สำคัญ อาทิ ความคืบหน้าการเปิดจุดผ่านแดนถาวรบ้านหนองเอี่ยน – สตึงบท  การเร่งรัดการเชื่อมระบบทางรถไฟระหว่างไทยกับกัมพูชา การผลักดันการจัดทำความตกลงเว้นการเก็บภาษีซ้อนให้ได้ ข้อยุติโดยเร็ว และความร่วมมือในการพัฒนาเขตเศรษฐกิจพิเศษบริเวณชายแดนไทย – กัมพูชา เป็นต้น  4. ร่างบันทึกการประชุมเป็นเอกสารผลลัพธ์สำคัญของการประชุมคณะกรรมาธิการดังกล่าวและเป็นการแสดงเจตนารมณ์ของไทยและกัมพูชาที่จะมุ่งสร้างเสริมและกระชับความสัมพันธ์ในด้านต่างๆ โดยมิได้มีเจตนาให้เป็น ความตกลงที่ก่อให้เกิดพันธกรณีภายใต้บังคับกฎหมายระหว่างประเทศ ดังนั้น ร่างบันทึกการประชุมดังกล่าวจึงไม่เป็นหนังสือสัญญาตามมาตรา 23 ของรัฐธรรมนูญแห่งราชอาณาจักรไทย (ฉบับชั่วคราว) พ.ศ. 2557  **มติ ครม. :** เห็นชอบตามที่ กต. เสนอ | **หน่วยงานที่รับผิดชอบ** : กต./กษ. (สกต.สป.กษ./กสส./สศก./กป.)  **ประโยชน์ที่ได้รับ :**  เพื่อประโยชน์ของการดำเนินความสัมพันธ์ทวิภาคีระหว่างไทยกับกัมพูชา  **กำหนดรายงานผลการปฏิบัติเพื่อเสนอ ครม. :**  - |

**ผลการประชุมคณะรัฐมนตรี**

**ครั้งที่ 33/2559 วันอังคารที่ 23 สิงหาคม 2559**

**กระทรวงเกษตรและสหกรณ์**

**เรื่องเพื่อทราบ (กษ. เสนอความเห็น/เกี่ยวข้อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **230859**  **เรื่อง** **:** ผลการประชุมรัฐมนตรีเศรษฐกิจอาเซียน (AEM) ครั้งที่ 48 และการประชุมอื่นๆ ที่เกี่ยวข้อง  **สารัตถะ :** พณ. เสนอ ครม. เพื่อทราบผลการประชุมรัฐมนตรีเศรษฐกิจอาเซียน (AEM) ครั้งที่ 48 และการประชุมอื่นๆ  ที่เกี่ยวข้อง เมื่อวันที่ 2 – 6 ส.ค. 2559 ณ นครหลวงเวียงจันทน์ สปป.ลาว พร้อมทั้งขอนำเสนอวีดีทัศน์ ความยาว 4 นาที ต่อ ครม. เพื่อทราบผลการประชุมดังกล่าว  โดยมีรายละเอียดสรุปได้ ดังนี้  1. สปป.ลาว เป็นเจ้าภาพจัดการประชุมรัฐมนตรีเศรษฐกิจอาเซียน (AEM) ครั้งที่ 48 และการประชุมอื่นๆ  ที่เกี่ยวข้อง รวม 16 การประชุม ระหว่างวันที่ 2 – 6 ส.ค. 2559 ณ นครหลวงเวียงจันทน์ สปป.ลาว โดย รมว.พณ.  (นางอภิรดี ตันตราภรณ์) ได้รับมอบหมายเป็นหัวหน้าผู้แทนไทยเข้าร่วมการประชุมดังกล่าว  2. **ผลสำเร็จของการประชุม** ได้แก่  2.1 **รัฐมนตรีเศรษฐกิจอาเซียนได้รับรอง/เห็นชอบเอกสารที่สำคัญหลายฉบับ** ได้แก่  - เอกสารที่ลาวในฐานะประธานอาเซียนปีนี้ให้ความสำคัญ จำนวน 5 เรื่อง ซึ่งจะเป็นกรอบแนวทางการดำเนินการซึ่งจะช่วยเพิ่มขีดความสามารถให้กับอาเซียน ได้แก่ การจัดทำกรอบด้านการอำนวยความสะดวกทางการค้า กรอบระเบียบข้อบังคับความปลอดภัยด้านอาหาร แนวทางเพื่อการเข้าถึงแหล่งเงินทุนของธุรกิจขนาดกลาง ขนาดย่อม และรายย่อยของอาเซียน แผนงานการให้บริการของรัฐในการเริ่มต้นธุรกิจ แนวทางการพัฒนาและความร่วมมือในเรื่องเขตเศรษฐกิจพิเศษ  - แผนปฏิบัติการายสาขาภายใต้แผนงานประชาคมเศรษฐกิจอาเซียน 2025 ภายใต้ความรับผิดชอบของ AEM จำนวน 9 แผนงาน เช่น การค้าสินค้า การค้าบริการ การลงทุน มาตรฐานและการรับรอง นโยบายการแข่งขัน ทรัพย์สินทางปัญญา ซึ่งจะเป็นแผนการดำเนินงานในสาขาต่างๆ ด้านเศรษฐกิจของอาเซียนในช่วง 10 ปีต่อไป พร้อมทั้งกรอบการตรวจสอบและประเมินผลสำหรับ AEC Blueprint 2025  - หลักการความร่วมมือด้านการส่งเสริมแนวปฏิบัติที่ดีด้านความโปร่งใสและข้อพึงปฏิบัติที่ดีในการออกกฎระเบียบ และความร่วมมือด้านการส่งเสริมการลงทุนระหว่างอาเซียนกับสหรัฐอเมริกา  - แผนงานยุทธศาสตร์ความร่วมมือทางเศรษฐกิจ อาเซียน-ญี่ปุ่น ระยะ 10 ปี ฉบับปรับปรุงใหม่  (ปี 2559 - 2568)  - ขอบเขตการดำเนินงานเพื่อทบทวนความตกลงเขตการค้าเสรีอาเซียน-ออสเตรเลีย-นิวซีแลนด์ (TOR for General Review of the AANZFTA)  - แถลงการณ์ร่วมระหว่างอาเซียนและจีนว่าด้วยความร่วมมือในการเสริมสร้างศักยภาพการผลิต โดยจะเสนอผู้นำอาเซียนและจีนรับรองในช่วงการประชุมสุดยอดอาเซียนในเดือน ก.ย. ศกนี้  2.2 **การเปิดตัวเครื่องมือที่จะช่วยอำนวยความสะดวกทางการค้าให้แก่ผู้ประกอบการ** ได้แก่  - ระบบ Tariff Finder ซึ่งเป็นระบบค้นหาข้อมูลอัตราภาษีศุลกากรของประเทศอาเซียนและประเทศที่มี FTA กับอาเซียนบนอินเทอร์เน็ต  - การเปิดตัวระบบ ASEAN Solutions for Investment, Service and Trade (ASSIST) ซึ่งเป็นช่องทางแก้ไขปัญหาการค้าสำหรับภาคธุรกิจในอาเซียน โดยภาคธุรกิจสามารถร้องเรียนปัญหาการค้าสินค้า การค้าบริการ และการลงทุน ไปยังหน่วยงานภาครัฐของประเทศสมาชิกอาเซียนได้ทางออนไลน์  3. **ประเด็นระหว่างสมาชิกอาเซียนที่ต้องดำเนินการต่อไป** ที่สำคัญ ได้แก่  3.1 **มาตรการซึ่งเป็นอุปสรรคต่อการค้า** ที่ประชุมได้หารือถึงสินค้าที่มีข้อร้องเรียนจากประเทศสมาชิก เช่น สินค้าเครื่องดื่มแอลกอฮอล์ ของมาเลเซียและอินโดนีเซีย และสินค้ายาสูบของเวียดนาม โดยมีเพียงไทยและเวียดนามได้เสนอแผนงานเพื่อแก้ปัญหา ซึ่งในส่วนของไทย ได้แก่ ข้าวโพดเลี้ยงสัตว์ กัมพูชาเห็นว่าแผนงานเพื่อแก้ปัญหาที่ไทยเสนอ ยังมิได้มีการเปิดตลาดตามความตกลงการค้าสินค้าของอาเซียน ส่วนการหารือเรื่องการส่งเสริมความร่วมมือการทำเกษตรแบบมีพันธสัญญา (Contract farming) ภายใต้กรอบ ACMECS และส่งเสริมการลงทุนในอุตสาหกรรมข้าวโพดเลี้ยงสัตว์ครบวงจรในพื้นที่พัฒนาเขตเศรษฐกิจพิเศษที่ติดกับลาวและกัมพูชานั้นไม่อยู่ภายใต้ความตกลงฯ ในการนี้ กัมพูชา และลาวจึงเรียกร้องให้ไทยอนุญาตให้มีการนำเข้าข้าวโพดเลี้ยงสัตว์จากทั้งสองประเทศมายังไทยได้โดยไม่จำกัดช่วงเวลา  3.2 **การรับรองถิ่นกำเนิดสินค้าด้วยตนเอง** มอบหมายให้เจ้าหน้าที่อาวุโสเร่งจัดทำกฎระเบียบสำหรับการรับรองถิ่นกำเนิดสินค้าด้วยตนเองของอาเซียน เนื่องจากสมาชิกยังมีความเห็นแตกต่างกัน  3.3 **การยกเลิกการระบุมูลค่า FOB ในหนังสือรับรองถิ่นกำเนิดสินค้ากรณีใช้เกณฑ์สัดส่วนมูลค่าเพิ่มในภูมิภาค (RVC) ร้อยละ 40** มอบหมายให้เจ้าหน้าที่อาวุโสหารือเพื่อหาข้อสรุปในเรื่องนี้ ทั้งนี้ ไทย กัมพูชา อินโดนีเซีย ลาว เมียนมา และเวียดนาม ไม่เห็นด้วยกับการยกเลิกการระบุมูลค่า FOB ดังกล่าว  3.4 **การค้าบริการ** รับทราบว่าไทยและสิงคโปร์ได้ยื่นข้อผูกพันตามเกณฑ์ข้อผูกพันการเปิดตลาดการค้าบริการชุดที่ 10 แล้ว จึงเร่งรัดให้ประเทศสมาชิกอาเซียนอื่นเร่งจัดทำข้อผูกพันฯ ให้แล้วเสร็จภายในปี 2560 และมอบหมายคณะกรรมการประสานงานด้านบริการอาเซียนศึกษาความเป็นไปได้ในการจัดทำข้อผูกพันฯ แบบระบุสาขาที่จะสงวนไว้ (Negative List Approach) สำหรับการเปิดตลาดบริการในอนาคต  3.5 **การลงทุน** เร่งรัดให้สมาชิกเร่งดำเนินกระบวนการภายในให้สามารถลงนามพิธีสาร เพื่อการแก้ไขความตกลงว่าด้วยการลงทุนอาเซียน ฉบับที่ 2 เพื่อปรับคำนิยามของคำว่านักลงทุนที่เป็นบุคคลธรรมดาประเภทผู้มีถิ่นพำนักถาวร ให้แล้วเสร็จเพื่อให้รัฐมนตรีเศรษฐกิจลงนามในการประชุมสุดยอดอาเซียนในปีนี้  4. **การหารือกับคู่เจรจา**  4.1 **ความตกลงหุ้นส่วนเศรษฐกิจระดับภูมิภาค (Regional Comprehensive Economic Partnership : RCEP)** การเจรจาไม่มีความคืบหน้ามากนัก และมีแนวโน้มที่จะไม่สามารถสรุปผลได้ภายในสิ้นปีนี้ตามที่กำหนดไว้ ในการประชุมครั้งนี้ อาเซียนได้ร่วมกันจัดทำเอกสาร ASEAN’s Updated Views on Key Issues in RCEP Negotiations ที่จะใช้เป็นแนวทางการเจรจาระดับเจ้าหน้าที่ โดยใช้ความตกลงอาเซียน+1 เป็นพื้นฐานที่จะเจรจาปรับปรุงให้ดีขึ้น และจะพยายามเจรจาสรุปผลให้ได้ภายในสิ้นปีนี้ตามกำหนด อย่างไรก็ตามสมาชิกยังมีความเห็นแตกต่างกันในบางเรื่อง เช่น ระยะเวลาของการลดภาษีสินค้า การเจรจาการเคลื่อนย้ายบุคคลธรรมดา จำนวนสาขาบริการย่อยที่จะผูกพันเปิดตลาด การเปิดเสรีโดยอัตโนมัติให้แก่ประเทศภาคีหากมีการผ่อนคลายกฎระเบียบ (Ratchet) ทั้งนี้ อินเดียต้องการย้ำว่าความตกลง RCEP จะสรุปผลการเจรจาได้ก็ต่อเมื่อมีข้อสรุปในทุกประเด็น (Single Undertaking) ในขณะที่สมาชิกอีก 15 ประเทศ ไม่เห็นด้วย ที่ประชุมจึงไม่ได้มีแถลงข่าวร่วมเกี่ยวกับผลการประชุมของรัฐมนตรี RCEP ครั้งนี้  4.2 **อาเซียน-จีน** รับทราบการมีผลบังคับใช้พิธีสารการยกระดับความตกลงการค้าเสรีอาเซียน-จีน ตั้งแต่วันที่ 1 ก.ค. 2559 โดยปัจจุบันมีผลบังคับใช้แล้วกับประเทศจีน เวียดนาม สิงคโปร์ สปป.ลาว เมียนมา และบรูไน ขณะที่ประเทศอื่นรวมทั้งไทยอยู่ระหว่างดำเนินการภายใน โดยคาดว่าจะแล้วเสร็จในปีนี้ รวมทั้งเร่งรัดการเจรจาตามแผนงานที่ระบุในพิธีสาร นอกจากนี้ จีนตอบรับข้อเสนอของไทยให้จีนจัดประชุมร่วมระหว่างภาครัฐและเอกชนของอาเซียนกับจีน เพื่อแก้ปัญหาเหล็กจีนที่ทะลักเข้ามาในตลาดอาเซียน  4.3 **อาเซียน-ญี่ปุ่น** สามารถสรุปผลการเจรจาจัดทำความตกลงด้านการค้าบริการและการลงทุนได้ พร้อมตารางข้อผูกพันการเปิดเสรีบริการ ส่วนข้อผูกพันการเปิดเสรีการลงทุนอาเซียนและญี่ปุ่นนั้น จะจัดทำร่วมกันต่อไป  4.4 **อาเซียน-เกาหลีใต้** ทั้งสองฝ่ายได้ประกาศการเจรจาเปิดเสรีสินค้าอ่อนไหวเพิ่มเติมอีกร้อยละ 1-2 จากระดับการเปิดตลาดในปัจจุบัน และสนับสนุนข้อเสนอของสภาธุรกิจอาเซียน-เกาหลีใต้ (AKBC) ที่เสนอโครงการส่งเสริมสมรรถนะของ SMEs ผ่านการศึกษาดูงานที่เกาหลี โครงการสร้างเว็บไซต์ทางการค้าของ AKBC เพื่อเป็นช่องทางสื่อสารหลักของประเทศภาคีภายใต้ AKBC และโครงการจัดตั้งคณะกรรมการรายสาขาภายใต้ AKBC เพื่อเสริมสร้างเครือข่ายธุรกิจ SMEs ระหว่างอาเซียนและเกาหลีใต้ ครอบคลุมตั้งแต่อุตสาหกรรมการผลิตขั้นสูงจนถึงอุตสาหกรรมภาคบริการ  4.5 **อาเซียน-อินเดีย** ตกลงที่จะเริ่มทบทวนความตกลงการค้าสินค้า เช่น การปฏิบัติตามพันธกรณี มาตรการอำนวยความสะดวกทางการค้า การเปิดเสรีการค้าสินค้าเพิ่มเติม การแลกเปลี่ยนข้อมูลด้านการค้า และสนับสนุนให้มีการใช้ประโยชน์จากความตกลงการค้าเสรี (FTA) อาเซียน-อินเดีย รวมทั้งเร่งรัดให้ประเทศสมาชิกที่ยังไม่ได้ให้สัตยาบันความตกลงการค้าบริการและการลงทุน เร่งดำเนินการโดยเร็ว อินเดียเรียกร้องให้อาเซียนจัดงาน ASEAN – India Trade Fair ซึ่งไทยได้หารือกับอินเดียว่า สามารถรับเป็นเจ้าภาพได้ โดยจะจัดงานดังกล่าวในช่วงปลายเดือน มิ.ย. 2560  4.6 **อาเซียน-ฮ่องกง** เห็นชอบที่จะเจรจาจัดทำความตกลงการค้าเสรีอาเซียน-ฮ่องกง ให้แล้วเสร็จภายในปี 2559  4.7 **อาเซียน-สหรัฐฯ** เร่งรัดให้คณะทำงานด้านโทรคมนาคมและเทคโนโลยีสารสนเทศ (TISSWG) หารือกับสหรัฐฯ เพื่อสรุปหลักการความร่วมมือด้านการส่งเสริมด้านโทรคมนาคมและเทคโนโลยีสารสนเทศและการสื่อสาร ก่อนการประชุม ASEAN-U.S. Summit ในเดือน ก.ย. 2559  2.8 **อาเซียน-แคนาดา** เห็นชอบให้มีการจัดตั้ง ASEAN-Canada Trade Policy Dialogue เพื่อเป็นกลไกหารือประจำปีระหว่างภาครัฐ ภาคเอกชน และภาควิชาการ และมอบหมายให้เจ้าหน้าที่อาวุโสด้านเศรษฐกิจของทั้งสองฝ่ายหารือเพื่อทำขอบเขต (TOR) การศึกษาความเป็นไปได้ในการจัดทำความตกลงการค้าเสรีอาเซียน-แคนาดา  2.9 **อาเซียน-รัสเซีย** มอบหมายเจ้าหน้าที่ด้านเศรษฐกิจของทั้งสองฝ่ายไปหารือในรายละเอียดเกี่ยวกับข้อเสนอของรัสเซียที่เสนอให้มีการดำเนินการศึกษาร่วมกัน (joint feasibility study) เกี่ยวกับความเป็นไปได้ในการจัดทำ FTA ระหว่างอาเซียนกับสหภาพเศรษฐกิจยูเรเซีย (EAEU)  5. **การหารือทวิภาคี** รัฐมนตรีพาณิชย์ได้หารือทวิภาคีกับรัฐมนตรีเศรษฐกิจ 4 ประเทศ ได้แก่  5.1 **ออสเตรเลีย** เห็นว่าทั้งสองฝ่ายควรทบทวนข้อบทการค้าบริการและการลงทุนภายใต้เขตการค้าเสรีไทย-ออสเตรเลีย (TAFTA) และได้แสดงความกังวลต่อกรณีที่ไทยยุติการอนุญาตอาชญาบัตรพิเศษสำรวจแร่ทองคำและประทานบัตรเหมืองแร่ทองคำ ซึ่งอาจส่งผลต่อภาพลักษณ์ด้านการลงทุนของไทยต่อนักลงทุนต่างชาติรวมทั้งต่อการจ้างงาน 20,000 ราย  5.2 **นิวซีแลนด์** ต้องการให้ไทยเปิดตลาดสินค้าเกษตรที่มีการใช้มาตรการปกป้องพิเศษ สินค้าเกษตรภายใต้ความตกลงหุ้นส่วนเศรษฐกิจที่ใกล้ชิดยิ่งขึ้นไทย-นิวซีแลนด์ (TNZCEP)  5.3 **ญี่ปุ่น** เร่งรัดให้ไทยเริ่มเจรจาเปิดเสรีสินค้ายานยนต์ที่มีขนาดเครื่องยนต์มากกว่า 3,000 ซีซีภายใต้ความตกลงหุ้นส่วนเศรษฐกิจไทย-ญี่ปุ่น (JTEPA) และขอให้ไทยสนับสนุนผู้สมัครจากญี่ปุ่นเป็นสมาชิกองค์กรอุทธรณ์ (Appellate Body) ภายใต้ WTO โดยไทยขอให้ญี่ปุ่นให้การพัฒนาบุคลากรด้านอุตสาหกรรมยานยนต์ของไทย เพื่อสนับสนุนการพิจารณาของฝ่ายไทยในเรื่องสินค้ายานยนต์  5.4 **ฮ่องกง** เห็นร่วมกับไทยที่จะให้เร่งรัดสรุปผลการเจรจาความตกลง AHKFTA และความตกลงการลงทุน ให้แล้วเสร็จภายในปี 2559 นอกจากนี้ ฮ่องกงเสนอความร่วมมือกับไทยเป็นประตูนำสินค้า creative ภาพยนตร์ไทย เข้าสู่ตลาดจีน  นอกจากนี้ ได้หารือกับผู้แทนบริษัท General Motor ของสหรัฐฯ โดยบริษัทฯ แจ้งว่าได้ออกรถรุ่น Colorado ซึ่งได้รับความนิยมมาก และครึ่งหลังของปีจะมียอดส่งออกเพิ่มขึ้น จึงต้องการให้ไทยเจรจา FTA เพื่อเปิดตลาดรถยนต์เพิ่มเติม ไทยแจ้งว่ารัฐบาลไทยมีนโยบายส่งเสริมอุตสาหกรรมรถยนต์ที่ใช้เครื่องยนต์สะอาด (clean engine) จึงแนะนำให้บริษัทฯ มองหาลู่ทางการใช้สิทธิประโยชน์ภายใต้โครงการดังกล่าว ซึ่งบริษัทฯ แสดงความมั่นใจและชื่นชมนโยบายของประเทศ โดยรับจะนำกลับไปพิจารณาเพื่อวางแผนการลงทุนให้สอดคล้อง นอกจากนี้ ได้แนะนำบริษัทฯ ให้ลงทุนด้านการวิจัยและพัฒนาทางวิศวกรรมและเปิดสำนักงานใหญ่ข้ามชาติ (IHQ) ในประเทศไทย ซึ่งบริษัทฯ ได้แสดงความสนใจ  **มติ ครม. :** ทราบตามที่ พณ. เสนอ | **หน่วยงานที่รับผิดชอบ** : พณ./กษ. (สกต.)  **ประโยชน์ที่ได้รับ :**  เพื่อเป็นการช่วยเพิ่มขีดความสามารถในการแข่งขันให้กับอาเซียนและกำหนดทิศทางการพัฒนาของอาเซียนในระยะ 10 ปีข้างหน้า รวมทั้งเป็นการยกระดับความสัมพันธ์ด้านการค้าและการลงทุนของอาเซียนกับประเทศคู่เจรจาในอนาคต  **กำหนดรายงานผลการปฏิบัติเพื่อเสนอ ครม. :**  **-** |